Ńdɔ ǹsoe məyɔg a ngányoan tə́tə̄lə́, ǎ ngáyédan á yób étēde á ńkɔ̄bɔ̄ Yúdɛn nâ: "Vógólán bibúg bí Ńkúkúmá ńnén, Ǹkúkúmá yǎ Asiría. 14Ná ńgɔ Ǹkúkúmá ā dzó: Tə Ezékias a dug mínā, amú á sə̄ kig mína dzǎm nyii. 15Tə Ezékias a ndəle mínā áfidi Ńtondôbə, ai ǹkɔ́bɔ̄ yə̄ nâ: "Ǹtondôbə a yi fɔ́ɔ́ bía kode təge səlan, ńnam hí wǎyǐ kig ku á mɔ́ mə́ ńkúkúmá yǎ Asiría." 16Mǐ bə́ vógolǒ Ézékias, amú ńkɔ̄bɔ̄ ńkúkúmá yā Asiría ó nə̄ nâ: Ladán ai ma amvóé, zǎn ma və́ mínā bə́bēn, mǐ zu hḿ dī, anə́ mod, bibumá yā ńdīg wɔ̂n wóé ai bílé bīvɔ́g, mí nyāāg fə məndím yā bitam byáán. 17A kələ kwí anə́ māzū mína nɔŋ nə́ mə́ kə mína toe á ńnǎm yā wáyi bɔ́ anə́ éńgwāān, ńnam óvə́ga ai m̀pkámáŋ wɔ̂n, ǹnam ḿbāŋála ai məfúb mə́ wɔ̂n. 18Tə Ezékias a dug mínā ai ǹkɔ̄bɔ̄ yə̄ nâ: "Ǹtondôbə a yi bía kode". Yə bəzambá məyɔŋ bə́ ngátámə kode miǹnam myábán á mɔ́ mə́ ńkúkúmá yǎ Asiría ? 19Bə́ nə̄ vé, bəzambá yā Hamath ai Arpad ? Bə́ nə̄ vé bəzambá yā Sefarwaîm ? Yə bə́ ngákode Samaría á mɔ́ máma ? 20Zá yǎ bəzambá bə́sə̄ yā miǹnam mítē á ngátámə kodě bod bóé á mɔ́ máma, nə́ bǐ dzo nâ Ǹtondôbə nyé a yi kodě Yērúzalɛm á mɔ́ máma ?" 21Ńdɔ bod bə́ ngáku á ndiim, təge nyé yalan ébúg, amú abéndé ńkúkúmá á ngábə́ nâ: « Tə mod a yalan nyé ! » 22Ńdɔ ǹdzóe ndá ǹkúkúmá Eliakim, mɔ́n Hilkiyahu, bân Shevna ǹsaŋ bəkálada, ai ǹyédan məfwé Yoah, mɔ́n Asaf, bə́ ngádúgan ábə Ezékias, biyé miǹyabán miǹyabán, bə́ kə́ nye tɔ́ŋ ndɔ́ŋ yǎ ńkɔ̄bɔ̄ ńdzóe bitá.